22% meer mense vermoor(Argieffoto: Unsplash) In net drie maande (Januarie tot Maart vanjaar) is 6 083 mense in Suid-Afrika vermoor. Dit is 1 107 meer moorde gepleeg vergeleke met die ooreenstemmende tydperk verlede jaar (4 976) en ’n amptelike styging van 22% in die moordsyfer. Genl.maj. Norman Sekhukhune, hoof van die polisie se misdaadnavorsing en ‑statistieke, het Vrydagoggend aan parlementslede onthul dat ander geweldsmisdade soos poging tot moord, verkragtings en roof met verswarende omstandighede gedurende die tydperk ook toegeneem het. Sekhukhune het Vrydagoggend die kwartaallikse misdaadstatistieke aan die portefeuljekomitee oor polisie in die parlement voorgelê. Die statistieke word 12:00 amptelik deur Bheki Cele, die polisieminister, bekend gemaak. Sekhukhune het egter vanoggend reeds bekend gemaak dat kindermoorde met 37% gestyg het, terwyl gevalle van poging tot moord tydens die eerste kwartaal van vanjaar met 24,8% gestyg het. Altesame 1 135 meer gevalle is in dié tydperk aangemeld, vergeleke met dieselfde tydperk verlede jaar. Argieffoto bloot ter illustrasie. (Foto: SAPD/Facebook) Verkragting het tydens die genoemde tydperk met 13,7% toegeneem. Altesame 10 818 gevalle van verkragting is in die eerste drie maande van vanjaar by die polisie aangemeld. Dit is 1 300 meer gevalle vergeleke met die eerste drie maande van verlede jaar. Seksuele aanranding het met 13,4% toegeneem terwyl gevalle van gepoogde seksuele aanranding met 13,4% opgeskiet het. Aanranding met die doel om ernstig te beseer het met 18,1% toegeneem – 6 500 meer gevalle vanjaar as verlede jaar. Roof het met 13% gestyg terwyl 6,5% meer gevalle van roof met verswarende omstandighede gedurende vanjaar se eerste kwartaal by die polisie aangemeld is. Altesaam 78 ontvoerings met die doel om ’n losprys te eis, is tussen Januarie en Maart aangemeld. Die meeste ontvoerings is in Gauteng aangemeld (32), gevolg deur Limpopo (10), die Vrystaat (9) en KwaZulu-Natal (8). In die Wes-Kaap is ses ontvoerings aangemeld, terwyl vier ontvoerings in die bestek van drie maande in die Oos-Kaap aangemeld is. Die meeste van die eerste kwartaal se moorde is by die Umlazi-, Inanda‑, en Plessislaerpolisiestasie in KwaZulu-Natal aangemeld. Hou Maroela Media dop vir meer oor die kwartaallikse misdaadstatistieke.